Slika na kojoj se prikazuje tekst, isječak crteža

Opis je automatski generiran

REPUBLIKA HRVATSKA

VUKOVARSKO SRIJEMSKA ŽUPANIJA



**OPĆINA TOVARNIK**

**OPĆINSKO VIJEĆE**

KLASA: 024-03/24-01/02

URBROJ: 2196-28-02-24-1

Tovarnik, 21. ožujka 2024.

Na temelju članka 35. Zakona o lokalnoj i regionalnoj ( područnoj ) samoupravi ( „Narodne novine“ br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) te članka 31. Statuta Općine Tovarnik („Službeni vjesnik“ Vukovarsko-srijemske županije br. 3 /22) Općinsko vijeće Općine Tovarnik, na 22. sjednici održanoj dana 21. ožujka 2024. godine, d o n o s i

**PRAVILNIK**

**o ostvarivanju prava sufinanciranja putnoga troška radnika koji imaju prebivalište na području Općine Tovarnik**

**I. OPĆE ODREDBE**

**Članak 1.**

Ovim Pravilnikom utvrđuju se uvjeti i način ostvarivanja prava na sufinanciranje putnoga troška radnika koji imaju prebivalište i boravište na području Općine Tovarnik a rade izvan mjesta prebivališta.

**Članak 2.**

Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

**Članak 3.**

Pojmovi u ovom Pravilniku imaju sljedeće značenje :

* ***Radnik***  osoba koja ima prebivalište na području Općine Tovarnik i koja ostvaruje pravo na sufinancirani putni trošak u smislu ovoga Pravilnika
* ***Općina Tovarnik*** – jedinica lokalne samouprave u čiji sastav ulaze naselja Tovarnik i Ilača
* ***Sufinancirani putni trošak*** – novčani iznos koji se isplaćuje radniku za dolazak u mjesto rada koje je izvan Općine Tovarnik
* ***Mjesto rada*** – svako mjesto koje je izvan Općine Tovarnik i mjesto u kojemu se nalazi sjedište poslodavca odnosno sjedište podružnice.

**Članak 4.**

Pravo na sufinanciranje putnoga troška do mjesta rada ostvaruje radnik koji ispunjava uvjete kako slijedi :

* ima prebivalište na području Općine Tovarnik
* nema prijavljeno boravište izvan Općine Tovarnik
* ima mjesto rada izvan Općine Tovarnik
* putni trošak za dolazak u mjesto rada mu nije sufinanciran ili financiran po bilo kojoj osnovi
* putni trošak mu je financiran u iznosu manjem od iznosa iz članka 5. stavka 1. ovog Pravilnika u kojem slučaju ostvaruje pravo na razliku do iznosa iz članka 5. stavka 1. ovog Pravilnika
* nije zaposlen u državnoj upravi

**Članak 5.**

Ukoliko radnik ispunjava uvijete propisane ovim Pravilnikom, ostvaruje pravo na putni trošak u iznosu od 3,30 eur/km mjesečno neto i to za relaciju adresa prebivališta radnika – adresa sjedišta odnosno podružnice poslodavaca.

Ukoliko radnik prima putne troškove u iznosu manjem od iznosa iz stavka 1. ovoga članka uključujući i gradski prijevoz, radnik ostvaruje pravo na razliku do iznosa iz stavka 1. ovoga članka.

Udaljenost će izračunati Općina Tovarnik i to na način da izračuna kilometre od adresa prebivališta radnika do adrese sjedište odnosno podružnice poslodavca koristeći web preglednik google maps na način da kao relevantnu za postupak sufinanciranja putnog troška uzme najmanju kilometražu cestovnog prometa.

Ukoliko u jednom mjesecu radnik radi manje od 50% radnog vremena na svom radnom mjestu zbog korištenja godišnjeg odmora, bolovanja, dopusta, blagdani i sl., nema pravo na putni trošak iz stavka 1. ovoga članka za taj mjesec.

**II. MEĐUSOBNA PRAVA I OBVEZE**

**Članak 6.**

Radnik koji ostvaruje pravo na sufinancirani prijevoz po osnovama ovoga Pravilnika ima sljedeće obveze :

* dostaviti ovjerenu izjavu poslodavca da mu putni trošak nije plaćen temeljem kolektivnog ugovora, pravilnika o radu, ugovora o radu, posebne odluke poslodavca
* ukoliko radnik dobiva umanjeni iznos putnih troškova ili troškove gradskog prijevoza dostaviti ovjerenu izjavu poslodavca o visini putnih troškova koje mu se isplaćuju.
* do 20. – og u mjesecu dostaviti za prethodni mjesec IP listić, te listić iz kojega se vidi obračun putnog troška ukoliko se djelomično isplaćuje putni trošak a nije prikazan na IP listiću
* sa Općinom Tovarnik sklopiti ugovor u kojemu će biti definirana međusobna prava i obveze
* dostaviti dokaze o prebivalištu na području Općine Tovarnik, te izjavu da nije prijavljeno boravište niti da stvarno boravi izvan Općine Tovarnik.

**Članak 7.**

Općina Tovarnik kao davatelj potpore ima sljedeće obveze :

* raspisati javni poziv za provedbu ove mjere
* do kraja mjeseca isplatiti potporu za prethodni mjesec
* sa radnikom sklopiti ugovor u kojemu će biti definirana međusobna prava i obveze.

**III. ZAVRŠNE ODREDBE**

**Članak 8.**

Za provedbu ove mjere osiguravaju se sredstva u općinskom proračunu.

**Članak 9.**

Za provedbu ovoga pravilnika zadužen je općinski načelnik.

**Članak 10.**

Stupanjem na snagu ovog Pravilnika, prestaje važiti Pravilnik ostvarivanju prava sufinanciranja putnoga troška radnika koji imaju prebivalište na području Općine Tovarnik (Službeni vjesnik Vukovarsko-srijemske županije broj 5/23).

**Članak 11.**

Ovaj Pravilnik stupa na snagu osmog dana od dana objave u „Službenom vjesniku“ Vukovarsko-srijemske županije.

PREDSJEDNIK OPĆINSKOG VIJEĆA

Dubravko Blašković